Temeljem odredbi članka 14. Zakona o proračunu („Narodne novine“ br. 87/08, 136/12 i 15/15) i članka 31. Statuta Općine Vidovec („Službeni vjesnik Varaždinske županije“ broj: 04/18), Općinsko vijeće Općine Vidovec na 12. sjednici održanoj dana 03. prosinca 2018. godine, donosi

 **ODLUKU**

**O IZVRŠAVANJU PRORAČUNA**

**OPĆINE VIDOVEC ZA 2019. GODINU**

**Članak 1.**

Ovom se Odlukom uređuje struktura prihoda i primitaka te rashoda i izdataka proračuna i njegovo izvršavanje, opseg zaduživanja i jamstva Općine Vidovec, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika te druga pitanja u izvršavanju proračuna.

**Članak 2.**

 U izvršavanju Proračuna Općine Vidovec za 2019. godinu primjenjuju se odredbe Zakona o proračunu.

Proračun se odnosi na proračunsku godinu i vrijedi za jednu godinu. Proračunska godina je razdoblje od 12 mjeseci, a počinje od 01. siječnja, a završava 31. prosinca.

**Članak 3.**

Prihodi i primici proračuna moraju biti raspoređeni u proračunu i iskazani prema izvorima iz koji potječu.

 Rashodi i izdaci proračuna moraju biti raspoređeni u proračunu prema proračunskim klasifikacijama, te uravnoteženi s prihodima i primicima.

 Proračunske klasifikacije jesu:

* Organizacijska
* Ekonomska
* Funkcijska
* Lokacijska
* Programska
* izvori financiranja

**Članak 4.**

Proračun se sastoji od općeg i posebnog dijela te plana razvojnih programa.

Opći dio proračuna čini Račun prihoda i rashoda i Račun financiranja, dok se posebni dio sastoji od plana rashoda i izdataka proračunskih korisnika iskazanih po vrstama te raspoređenih u programe koji se sastoje od aktivnosti i projekata.

 U planu razvojnih programa iskazuju se planirani rashodi vezani uz provođenje investicija, davanje kapitalnih pomoći i donacija u slijedeće tri godine, koji su razrađeni:

- po pojedinim programima,

- po godinama u kojima će rashodi za programe teretiti proračune slijedećih godina,

- po izvorima financiranja za cjelovitu izvedbu programa.

Plan razvojnih programa usklađuje se svake godine.

**Članak 5.**

 Račun prihoda i rashoda sastoji se od prihoda i rashoda prema ekonomskoj klasifikaciji kako slijedi:

* prihodi od poreza (skupina konta 61)
* pomoći (skupina konta 63)
* prihodi od imovine (skupina konta 64)
* prihodi od pristojbi i naknada (skupina konta 65)
* prihodi od kazni (skupina konta 68)
* prihodi od prodaje nefinancijske imovine (skupina konta 7)
* rashodi za zaposlene (skupina konta 31)
* materijalni rashodi (skupina konta 32)
* financijski rashodi (skupina konta 34)
* subvencije (skupina konta 35)
* pomoći (skupina konta 36)
* naknade građanima i kućanstvima (skupina konta 37)
* ostali rashodi (skupina konta 38)
* rashodi za nabavu nefinancijske imovine (skupina konta 4)

**Članak 6.**

 U Računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova (skupina konta 5 i 8).

**Članak 7.**

 Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

 **Članak 8.**

 Svaki rashod i izdatak iz proračuna mora se temeljiti na vjerodostojnoj, istinitoj i urednoj knjigovodstvenoj ispravi kojom se dokazuje obveza plaćanja.

 Općinski načelnik mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave.

 Rashodi i izdaci realiziraju se do iznosa planiranih proračunom, osim izdataka za otplatu glavnice i kamatu, koji se mogu izvršavati u iznosima iznad planiranih.

 Primljena, a manje planirana ili neplanirana sredstva od pomoći, donacije i prihoda za posebne namjene mogu se trošiti iznad iznosa planiranih proračunom, do visine primljenih sredstava.

 Izmjenama i dopunama proračuna za tekuću godinu korigirat će se utrošene, a manje planirane ili neplanirane pozicije navedenih rashoda.

**Članak 9.**

 Proračunskim korisnicima sredstva se doznačuju mjesečno, a smiju ih koristiti samo za namjene i do visine određene proračunom.

Izvješća o utrošenim sredstvima korisnici dostavljaju u pisanom obliku.

Ostali korisnici proračunskih sredstava dostavljaju izvješća o utrošenim sredstvima prema pozivu, a najmanje jednom godišnje za utrošena sredstva u prethodnoj godini.

U slučaju neispunjenja obveze iz ovog članka korisnicima sredstava obustaviti će se isplata iz proračuna Općine. Odluku o obustavi financiranja o tome donosi općinski načelnik.

Prihodi proračunskih korisnika njihovi su prihodi i ne uplaćuju se u proračun Općine Vidovec.

Proračunski korisnici odgovorni su za naplatu prihoda i primitaka iz svoje nadležnosti. Proračunska sredstva mogu koristiti samo za namjene koje su određene u njihovom Posebnom dijelu.

**Članak 10.**

 U proračunu se utvrđuju sredstva za proračunsku zalihu.

Sredstva proračunske zalihe koriste se za nepredviđene namjene za koje u proračunu nisu osigurana sredstva ili za namjene za koje se tijekom godine pokaže da za njih nisu utvrđena dostatna sredstva, jer ih pri planiranju proračuna nije bilo moguće predvidjeti.

 Proračunska zaliha može iznositi najviše do visine 0,5% planiranih proračunskih prihoda bez primitaka.

 U 2019. godini planiraju se sredstva proračunske zalihe u visini od 10.000,00 kuna.

 O korištenju sredstava proračunske zalihe odlučuje općinski načelnik Odlukom.

 O utrošku proračunske zalihe iz prethodnog stavka općinski načelnik izvješćuje Općinsko vijeće u okviru polugodišnjeg i godišnjeg izvještaja o izvršenju proračuna.

**Članak 11.**

Općinski načelnik može otpisati ili djelomično otpisati potraživanja, ako bi troškovi naplate potraživanja bili u nerazmjeru s visinom potraživanja ili se ustanovi apsolutna nemogućnost naplate i o tome je dužan izvijestiti Općinsko vijeće Općine Vidovec.

**Članak 12.**

 Općina se može zadužiti i davati suglasnosti i jamstva za zaduživanje u skladu sa Zakonom o proračunu, Zakonom o izvršavanju Državnog proračuna i Pravilnikom o postupku zaduživanja te davanja jamstava i suglasnosti jedinica područne (regionalne) samouprave.

Općina se može dugoročno zadužiti samo za investiciju koja se financira iz proračuna, a koju potvrdi predstavničko tijelo uz prethodnu suglasnost Vlade.

Ugovor o zaduživanju sklapa općinski načelnik na osnovi donesenog proračuna, uz prethodno mišljenje ministra financija i suglasnost Vlade.

 Ukupna godišnja obveza po osnovi zaduživanja može iznositi najviše do 20 posto ostvarenih prihoda u godini koja prethodi godini u kojoj se zadužuje.

 U iznos ukupne godišnje obveze uključen je iznos prosječnog godišnjeg anuiteta po kreditima, zajmovima, obveze na osnovi izdanih vrijednosnih papira i danih jamstava i suglasnosti iz članka 90. stavka 2. Zakona o proračunu te dospjele nepodmirene obveze iz prethodnih godina.

U 2019. godini Općina Vidovec se može dugoročno zadužiti uzimanjem kredita u iznosu 13.500.000,00 kuna za investiciju izgradnje i opremanja novog dječjeg vrtića u Vidovcu.

Odluku o dugoročnom zaduženju donosi Općinsko vijeće Općine Vidovec.

Za premošćivanje jaza nastalog zbog različite dinamike priljeva sredstava i dospijeća obveza, općinski načelnik može donijeti odluku kojom se Općina Vidovec kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općina Vidovec se može kratkoročno zadužiti uzimanjem kredita ili zajmova kod poslovnih banaka i drugih kreditnih institucija ili okvirnog kredita kod poslovne banke kod koje ima otvoren račun na iznos do 600.000,00 kn.

**Članak 13.**

 Općinski načelnik upravlja raspoloživim novčanim sredstvima na računu proračuna, upravlja nekretninama, pokretninama i imovinskim pravima u vlasništvu Općine Vidovec te odlučuje o stjecanju i otuđenju pokretnina i nekretnina u vlasništvu Općine Vidovec, sukladno odredbama Statuta Općine Vidovec.

 Za izvršenje proračuna odgovoran je općinski načelnik koji je ujedno i nalogodavac za izvršenje proračuna.

**Članak 14.**

 Postupak nabave roba i usluga i ustupanje radova obavlja se u skladu sa Zakonom o javnoj nabavi.

**Članak 15.**

 Proračun se objavljuje na način na koji se objavljuju odluke predstavničkog tijela (u „Službenom vjesniku Varaždinske županije“) i mora biti dostupan svim zainteresiranim osobama.

**Članak 16.**

 Ova Odluka objaviti će se u „Službenom vjesniku Varaždinske županije“, a primjenjuje se od 01. siječnja 2019. godine.

KLASA: 400-08/18-01/03

URBROJ: 2186/10-01/1-18-01

Vidovec, 03. prosinca 2018.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek